Andrea Árting

Andrea Súsanna Árting (1891–1988) var en færøysk husmor, fagforeningsleder, politiker og dikter. Hun ledet arbeiderkvinnelaget i Tórshavn i nesten 40 år.

 Familie og oppvekst 
Hun ble født utenfor ekteskap som datter av redaktør Jacob Johansen og Súsanna Rasmussen. Andrea vokste opp hos sin mors søster og hennes mann, Trine og Elias Johansen, i Rættará i Tórshavn. Onkelen var båtbygger og en politisk og kulturelt bevisst selvstyremann.

Etter endt skolegang arbeidet hun med tilvirkning av klippfisk og i butikk. Som 17-åring fikk hun tuberkulose og måtte være på sanatorium i et par år. Deretter reiste hun til Danmark, hvor hun arbeidet som tjenestepike i seks år.

 Husmor og fagforeningsleder 
I 1922 giftet hun seg med fisker Johannes Frederik (Heinesen) Árting, som hun fikk fire barn med.

I 1937 ble Andrea Árting valgt til leder i Havnar Arbeiðskvinnufelag, som hadde blitt stiftet året før. De fleste av medlemmene arbeidet i fiskeindustrien, og de slet med å få noen til å ta på seg ledervervet, i frykt for å bli svartelistet av arbeidsgiverne. Som hjemmeværende husmor var Árting mer uavhengig, og hun hadde vist at hun ikke var redd for å ytre seg offentlig. Med unntak av et par år ledet hun arbeiderkvinnelaget frem til 1977. Hun ble så æresmedlem og mottok honorar frem til sin død i 1988.

Árting satt i styret for Føroya Arbeiðarafelag i de fleste årene mellom 1940 og 1958.

Árting var en av de første kvinnene som stilte som kandidat til det færøyske Lagtinget. Hun tilhørte den sosialistiske og mest radikale delen av den færøyske selvstyrebevegelsen. Hun stilte som kandidat for Loysingarflokkurin ved lagtingsvalget i 1940, men partiet fikk ikke valgt noen.

Ved folkeavstemningen i 1946 talte hun for Færøyenes løsrivelse fra Danmark. Misnøyen med at Færøyene ikke ble en selvstendig stat, førte i 1948 til at Tjóðveldisflokkurin ble stiftet. Árting ble en av partiets mest trofaste støttespillere.

Hun skrev også dikt og sanger. Blant de få som er utgitt er noen nasjonalsinnede dikt og en arbeidersang.

 Æresbevisninger 
Andrea Árting var avbildet på et færøysk frimerke som ble utgitt på kvinnedagen i 2021.

En skulptur med Andrea Ártings silhuett, laget av Edward Fuglø, ble avduket i Tórshavn i 2024.

 Referanser 

Kategori:Færøyske politikere
Kategori:Færøyske lyrikere
Kategori:Personer fra Tórshavn
Kategori:Portal:Færøyene/artikler